text: AGF-fans røg i totterne på hinanden
  27 oktober 2011 kl. 06.29
  To AGF-fans røg i aftes i totterne på hinanden under pokalkampen mellem Vejle Boldklub Kolding og AGF på Vejle Stadion - en kamp som VB Kolding vandt 1-0.
  Kort før klokken 21 gav en 26-årig mand en 34-årig mand et knytnæveslag i ansigtet. Politiet anholdt voldsmanden. Han blev taget med på politistationen, blev afhørt og efterfølgende løsladt igen.
  Sydøstjyllands Politi har ingen anelse om, hvad de to mænd var uenige om.
  - De ville ikke fortælle os noget om slagsmålet, men de to mænd kender hinanden i forvejen, fortæller vagtchefen hos politiet til Radio VLR.
  Den 26-årige mand er nu sigtet for vold.
  